IZVJEŠĆE O TERENSKOJ NASTAVI IZ PRIRODE I GEOGRAFIJE

 TEMA: Kopnene vode stajaćice; biljni i životinjski svijet

 Vode tekućice i stajaćice; Orijentacija

U petak, 17. travnja, 2015. godine učenici petih i šestih razreda naše škole sudjelovali su u terenskoj nastavi iz prirode i geografije. Nastava se odvijala na prostoru rijeke Mure i bare Mala Kaniža u Podturnu. Voditelji su bile učiteljice Terna Radovan i Lea Valkaj.

Cilj je bio ponoviti naučeno gradivo o spomenutim temama i primijeniti znanje u prirodi na konkretnim primjerima.

Učenici šestih razreda mjerili su temperaturu vode u bari, provjeravali pH i tvrdoću vode te općenito proučavali svojstva vode. Uz to, promatrali su biljni i životinjski svijet koji je vezan uz vode stajaćice. Rezultate su bilježili u nastavne listiće i crtali biljke i životinje.

Učenici petih razreda proučavali su rijeku Muru, njen tok, uz pomoć atlasa tražili njen izvor i ušće, države kroz koje protječe i bilježili to u nastavne listiće i slijepe karte. Ponovili su riječni reljef i ponašanje tekućice prilikom njegovog oblikovanja u gornjem i donjem toku. Proučavali su primjere stijena uz rijeku i vrstu tla. Ponovili su pojmove vezane uz vode stajaćice, proučavali vegetaciju koja raste u barama/močvarama, mjerili vodostaj, opisivali samu vodu i dno bare. Uz pomoć atlasa tražili su najveće močvarne prostore u Hrvatskoj i označavali ih na slijepoj karti. Ponovili su i gradivo vezano uz orijentaciju, naučili kako koristiti kompas odnosno odrediti glavne strane svijeta bez tehničkih pomagala.

Terensku nastavu završili smo uspješno i ispunili zadane ciljeve. Učenici su ponovili gradivo i razvili nove vještine (npr. snalaženje u prostoru, mjerenje vodostaja, mjerenje kiselosti vode i slično.)